AJUNTAMENT DE CAPELLADES

1. **LECTURA I APROVACIÓ DE L’ACTA ANTERIOR 16/10/2013.**

Obert l’acte i comprovat per la secretària l’existència del quòrum necessari perquè pugui ser iniciada la sessió i donat que l’acta núm. 8 del dia 16/10/2013 ha estat distribuïda entre els/les Srs/es assistents, és dóna per llegida (art. 110.3 del Decret Legislatiu 2/2003, de 28 d’abril, pel qual s’aprova el text refós de la Llei Municipal i de Règim Local de Catalunya).

El senyor alcalde, Marcel·lí Martorell i Font, indica que degut a les inundacions dels baixos de l’ajuntament del proppassat 24 de novembre, l’acta del ple del dia 16 d’octubre s’ha enviat per correu electrònic mitjançant un altre sistema i sembla ser que no ha arribat correctament a tots els regidors, per aquest motiu amb la convocatòria del proper ple s’enviarà aquesta acta perquè sigui aprovada, si s’escau, en la propera sessió.

Seguidament el senyor alcalde proposa incloure per urgència del manifest institucional 25 de novembre de 2013:”Dia Internacional per a l’Eliminació de la Violència envers les Dones”.

Passat a votació la incorporació per urgència del manifest:” Dia Internacional per a l’Eliminació de la Violència envers les Dones “, és aprovada per unanimitat dels dotze regidors assistents al Ple dels tretze que componen de dret aquesta corporació.

1. **DECRET D’ALCALDIA 659/2013.**

El Sr. alcalde, Marcel·lí Martorell i Font, dóna compte al Ple del Decret del’Alcaldia núm. 659/2013:

***Decret 659/2013***

*L’art. 56 de la Llei Municipal i de Règim Local de Catalunya, preveu la potestat de delegació d’atribucions de l’Alcaldia en els regidors i regidores.*

*Atès que per Decret d’Alcaldia 128/2011 es van nomenar els membres de la junta de Govern Local i les delegacions de competències de l’Alcaldia a favor dels regidors delegats.*

*Atès que per part de l’Organisme de Gestió Tributària de Multes de la Diputació de Barcelona se ha demanat a aquest ajuntament que es clarifiqui la delegació de l’exercici de la potestat sancionadora en matèria de trànsit circulació i seguretat vial a favor de la Junta de Govern Local.*

*Atès que s’estima convenient modificar el decret 128/2011 de delegacions dictat per aquesta Alcaldia en data 14 de juny de 2011, es dicta per tant, per a major claredat, la modificació de l’esmentat decret,*

*Per tot això,*

***R E S O L C:***

*Primer.- Modificar, l’àmbit funcional de la 1a. Tinenta d’Alcalde, Àrea de Governació: després d’on consta Policia Local, s’ha d’afegir exercir la potestat sancionadora en matèria de trànsit, circulació i seguretat viària.*

*Segon.- Donar compte d’aquest decret al Ple municipal en la primera sessió que celebri, notificar-ho a l’Organisme de Gestió Tributària de Multes de la Diputació de Barcelona i publicar-ho en el Butlletí Oficial de la Província de Barcelona.*

*Així ho mana l'alcalde i signa en presència meva, la secretària, que en dono fe.*

*Capellades, 18* *de novembre de 2013*

*Marcel·lí Martorell i Font Milagros de Legorburu i Martorell*

*Alcalde-president Secretària*

El Ple es dóna per assabentat.

1. **APROVACIÓ REVISIÓ DEL PADRÓ D’HABITANTS.**

D’acord amb el procediment establert en la Resolució de 25 d’octubre de 2005, de la Presidenta de l’Institut Nacional d’Estadística y del Director General de Cooperació Local, per la qual es dicten instruccions tècniques als Ajuntaments sobre la revisió anual del Padró municipal i sobre el procediment d’obtenció de la proposta de xifres oficials de població.

Atès el resultat de la gestió del Padró d’Habitants del Municipi de Capellades la xifra final d’habitants 01-01-2013 és de 5.374 (2681 Homes i 2693 Dones).

El Sr. alcalde proposa al Ple l’aprovació de la revisió del padró d’habitants del municipi de Capellades a 01-01-2013 és de 5.374 habitants.

**Passat a votació** l’acord d’aprovació de la revisió del padró d’habitants de Capellades a 01-01-2013 resta aprovada per

1. **NOMENAMENT DE LA SRA. ANNA GABARRÓ I BARTROLÍ AL CÀRREC DE REGIDORA DE L’AJUNTAMENT DE CAPELLADES PEL GRUP MUNICIPAL DE CONVERGÈNCIA I UNIÓ.**

El Sr. alcalde, Marcel·lí Martorell i Font, procedeix a l’acte de presa de possessió de la Sra. Anna Gabarró i Bartrolí, com a regidor electe, per cobrir la vacant produïda en el si de la Corporació, com a conseqüència de la renúncia al seu càrrec presentada per la Sra. Mireia Font i Piñas en la sessió ordinària del Ple de l’Ajuntament de data 16/10/2013.

Amb registre d’entrades 2013/2.605, la Sra. Anna Gabarró i Bartrolí ha efectuat la seva declaració de béns davant la secretària de l’Ajuntament.

De conformitat amb l’art. 75 i la disposició addicional quinzena de la Llei 7/85, de 2 d’abril, reguladora de les bases del Règim Local ha efectuat les declaracions de causes de possible incompatibilitat i de béns patrimonials i de la participació en tot tipus, amb informació de les societats participades i de les liquidacions dels impostos sobre la renda en el seu cas, societat.

A continuació, la secretaria de la Corporació procedeix a cridar a la regidora electa, la qual es dirigeix a la Presidència, comprovant-se per part d’aquesta la credencial presentada i acreditant aquest la seva personalitat, mitjançant l'exhibició del seu document nacional d'identitat.

Acte seguit, i després d'haver passat a ocupar el seu lloc, l'alcalde convida a la regidora electa que exposi si es troba afectada per alguna de les causes d'incompatibilitat previstes per la Llei orgànica del règim electoral general o altra legislació concordant, el manifesti en aquest moment. No efectuant-se cap declaració per part del regidor, s'entén que no es troba afectat per cap de les causes d'incompatibilitat sobrevingudes amb posterioritat a la seva proclamació previstes en els articles 202 i 203 de la Llei 5/1986, de 19 de juny i altra legislació aplicable.

Seguidament, l'alcalde indica que es procedirà a la formulació del jurament o promesa d'acatament a la Constitució legalment exigida, per la qual cosa sol·licita a la secretaria que es procedeixi a la lectura de la formula legal.

A continuació, la secretaria, senyora Milagros de Legorburu Martorell, fa lectura de la següent fórmula legal de jurament o promesa "Jureu o prometeu per la vostra consciència i honor complir fidelment les obligacions del càrrec de regidor del municipi de Capellades, amb lleialtat al Rei i a l'Estatut d'Autonomia de Catalunya i respectar i fer respectar la Constitució com a norma fonamental de l'Estat?".

Després de la qual, la regidora senyora Anna Gabarró i Bartrolí emet el seu jurament o promesa de respecte a la Constitució i a l'Estatut d'Autonomia de l'any 2006, de la següent manera:

Sr. Anna Gabarró i Bartrolí "si juro".

Realitzats els anteriors tràmits, l'alcalde dóna per possessionat en el seu càrrec de regidora de l'Ajuntament de Capellades, a la regidora electa senyora Anna Gabarró i Bartrolí.

La senyora Anna Gabarró i Bartrolí manifesta que aquest acte per ella és un retrobament amb l’ajuntament

El senyor alcalde li dóna la benvinguda en uns moments en que la situació és una mica complicada i per tant s’ha de valorar el fet que una persona vulgui prendre possessió del càrrec de regidora.

El senyor **Aleix Auber i Alvàrez**,en nom del grup municipal **Vila de Capellades-CUP ,**dona la benvinguda de nou a la regidora senyora Anna Gabarró i Bartrolí i desitja que aquest càrrec l’ocupi fins al final de la legislatura.

El senyor **Àngel Soteras i Largo**, en nom del grup municipal d’**ERC,** dona la benvinguda a la senyora Anna Gabarró i Bartrolí, que sigui una ben tornada, en aquests moments de dificultat més ajuda és benvinguda.

El senyor **Aaron Àlcazar i Gutierrez**, en nom del grup municipal **PSC,** dóna la benvinguda a la senyora Anna Gabarró i Bartrolí, espera treballar conjuntament, que ens aporti el millor que pugui.

1. **ORDENANCES FISCALS 2014.**

**El Sr. Marcel·lí Martorell i Font**, manifesta que la intenció d’aquest equip de govern és congelar els impostos de les Ordenances fiscals per a l’exercici 2014.

Vol destacar l’esforç d’aquest ajuntament quant al control de la despesa per poder congelar la pressió tributària, i a la vegada donar els serveis que s’estan donant en aquest 2013.

L’IPC català a aplicar per l’augment dels tributs era de l’1’5%.

El Sr. alcalde manifesta que la intenció de l’equip de govern és no augmentar els tributs locals per l’exercici 2014.

L’Ajuntament ha fet un esforç amb el control de la despesa en els darrers anys a conseqüència dels resultats del pla de sanejament, de les retallades efectuades.

Aquest control de la despesa comporta que tinguem un millor horitzó econòmic en els propers anys.

Ara creiem que és convenient contenir la pressió fiscal.

Capellades és un municipi que no té un nivell alt de pressió fiscal en relació amb els municipis del nostre entorn, malgrat això la nostra proposta és no augmentar els impostos i les taxes de Capellades, s’ha de dir que l’IPC català al mes de setembre era del 1’5 i això no donava excessiu marge de maniobra.

Malgrat tot hi ha dues taxes de les que anirem parlant més endavant, la taxa d’escombraries i la taxa d’aigua.

La taxa d’escombraries aquesta és una de les més altes del nostre entorn, però com molt bé sabeu en altres municipis part del cost de les escombraries no només es paga amb aquesta taxa sinó que es paga amb altres impostos molt més cars.

Al final el resultat fiscal que s’exerceix sobre el ciutadà, a Capellades surt més favorable en el sentit que no exercim tanta pressió fiscal.

La nostra proposta en aquests moments, és que Capellades conjuntament amb els municipis de la Llacuna, Carme i Vallbona d’Anoia estem iniciant un estudi amb una consultoria per tal de revisar el concurs d’escombraries de residus inorgànics per a l’any 2014.

Esperem i desitgem que quan tinguem l’estudi econòmic, l’any que ve o el 2015 puguem abaixar la taxa d’escombraries.

De moment, i així ho hem dit als grups de l’oposició, estem a l’espera d’aquest estudi econòmic.

Així mateix estem a l’expectativa i això ens ho ha comunicat el mateix regidor Sr. Àngel Soteras i Largo, com conseller del Consell Comarcal que una part de la recollida de les escombraries selectives que actualment realitza el Consell Comarcal és molt possible que la seva contractació es renegociï a la baixa pels propers exercicis.

Per tant, es moderadament optimista en el sentit que els costos d’escombraries baixaran en un futur i en conseqüència la seva taxa també.

Quant a la taxa de subministrament d’aigua, l’aigua és molt barata en relació amb el nostre entorn.

Els estudis que tenim actualment ens diuen que estem perdent sobre uns cinquanta mil euros a l’any, amb els estudis finals veurem el perquè i el com d’aquests resultats.

Un dels aspectes que formen part d’aquestes pèrdues és el cànon, que abans no teníem, que aplica l’ACA, des del punt de sortida de l’extracció de l’aigua, i això són molts diners que s’han d’imputar al cost de l’aigua i que ara no s’estan imputant a la taxa.

Aquests aspectes els anirem estudiant en un futur, ell no és partidari de fer una puja lineal de la taxa de l’aigua en aquest sentit, però entre tots els grups municipals haurem d’estudiar la manera d’anar cobrint aquest forat.

**El Sr. alcalde, Marcel·lí Martorell i Font**, entén que tant l’equip de govern com els grups municipals de l’oposició som partidaris que aquest serveis siguin públics, però que siguin un servei públic de qualitat, el que no es pot permetre és prestar aquest servei i que a la vegada l’Ajuntament perdi diners.

Faríem un flac favor al servei públic si no ho fem sostenible.

Per tant, l’aprovació de la modificació de la taxa de subministrament d’aigua la deixem pendent per més endavant, fins que tinguem els estudis definitius sobre el seu cost real.

Avui el que decidim és que la resta d’impostos i taxes municipals no és modifiquin i és congelin les seves tarifes per a l’exercici 2014.

Des de Vila de Capellades se’ns han formulat unes propostes, però hem de veure les possibles bonificacions, ja que tot allò que modifiquem, és tot allò que haurem de retallar dels serveis públics, i nosaltres no estem per anar retallant serveis públics.

Ara hem obert aquesta biblioteca, però si retallem impostos hem de ser conseqüents i saber que s’hauran de retallar serveis.

Per tant, nosaltres proposem no modificar els tributs locals, sinó congelar-los, i més endavant revisar serveis essencials com són les escombraries i l’aigua.

En el cas de la taxa de subministrament d’aigua, s’han de baixar en alguns casos molt concrets, i buscar la manera de què aquest servei que és molt barat no representi una pèrdua econòmica per a aquest ajuntament.

Aquesta és la nostra proposta i és el que es proposa passar a votació.

**VdC-CUP**

**El Sr Aleix Auber i Àlvarez**  opina que a VdC-CUP la idea de congelar les taxes no els hi sembla malament.

Seran les terceres ordenances fiscals d’aquesta legislatura i després d’estudiar aquestes VdC-CUP, nosaltres proposàvem sobre l’IBI intentar afavorir als vilatans més necessitats, famílies nombroses, monoparentals.

Nosaltres, altre cop, com hem fet altres anys és seguir analitzant o proposant idees i propostes sobre la taula, per aconseguir unes ordenances fiscals justes.

El que no estem d’acord és amb el que diu el Sr. Marcel·lí Martorell i Font, que bonificar als que més ho necessiten comporta fer les retallades en els serveis públics, ho trobem una mica excessiu i fora de lloc fer una operació tan senzilla com aquesta, els pressupostos municipals són més extensos i els números es poden explicar d’una manera o d’una altra i per tant la seva explicació la trobem totalment fora de lloc.

**VdC-CUP** vam demanar que se’ns convoques per tractar sobre les ordenances fiscals 2014 amb suficient temps per tractar sobre aquestes.

En l’últim Ple es va demanar a l’equip de govern que proveís amb temps suficient l’estudi i negociació de les ordenances fiscals a aplicar a l’any 2014, el temps ha anat passant, ens hem menjat un calendari, hauríem d’haver sigut capaços d’estudiar les propostes de l’equip de govern i la dels grups municipals a l’oposició, però ens trobem en el dia d’avui en el que se’ns diu que es congelen les ordenances fiscals.

Ens decep trobar-nos en aquest pas, ens decep el fet de què cada vegada que es voten les ordenances fiscals es diu que les nostres propostes s’estudiaran, però al final no es fa.

Nosaltres ja diem aquí que votarem en contra, perquè no estem d’acord de la manera en què es porten les coses, se’ns convoquen a reunions perquè formulem les nostres propostes i a la següent reunió se’ns diu que ja no hi ha temps per estudiar-los i en definitiva per l’esquiva constant de les nostres propostes encaminades a contemplar bonificacions en els impostos a favor d’aquella part de la societat més vulnerable en aquests moments.

Insisteix que aquesta és la postura de VdC-CUP i esperem que si es diu que s’estudiaran propostes, doncs que es farà, que per això les proposem a l’equip de govern, per estudiar-les, analitzar-les i entenem que aquest és el debat que ha de donar fruits, no el fet d’alterar els calendaris i que aquests debats, malgrat fer veure que són interessant, veritablement siguin productius.

**ERC**

**El Sr. Àngel Soteras i Largo**  manifesta que considerant que són les mateixes taxes que es van aprovar l’any passat, en les que es van incorporar certes bonificacions proposades per ERC, es mantindran en la mateixa votació.

Una altra cosa és el que s’està comentant ara lligat amb l’exposició que ha fet el senyor alcalde i que els hi ha semblat autocomplaent, en la que s’expressa la voluntat de no modificar les taxes, però també es veritat que hi ha una falta de capacitat de gestió que per diferents raons no han permès que les taxes que es volien estudiar abans s’hagi fet amb el suficient temps.

Hi ha hagut certs terratrèmols en la intervenció municipal que en el moment de preparar l’aprovació de la modificació de les ordenances han afectat al seu estudi i proposta.

Aquests dos motius van lligats, podem voler fer veure que no volíem modificar les ordenances fiscals, però no s’ha estat a temps per fer-ho.

Creu que el cas de l’aigua és un cas paradigmàtic, perquè ens podem donar compte més o menys tard de quin és el volum del suposat dèficit, però això no és d’ara sabem que estem pagant un cànon, fa temps que ho podríem haver parlat.

Aclarim també que ara aprovem deixar igual les escombraries i l’aigua.

En altres taxes podem comparar-nos amb altres municipis del voltant de si són més cars o més barats, però en el cas de l’aigua no, ens hem d’ajustar als costos, el que no vol ERC és fer la comparació de si som més cars o més barats, perquè som els únics que ho fan mitjançant gestió pròpia, i per tant tots els altres a part dels costos del servei, han de repercutir el benefici que legítimament vol tenir l’empresa privada que gestiona cada cas, per tant no hem de mirar als de fora.

**El Sr. alcalde, Marcel·lí Martorell i Font,**  li respon que en el negoci de l’aigua la part del benefici està en tenir milers i milers d’abonats perquè l’empresa tingui un cert benefici.

**El Sr. Àngel Soteras i Largo**  li respon que l’Ajuntament no ha de repercutir l’obtenció d’un benefici, perquè aquest concepte no és dóna quan es presta un servei públic.

**El Sr. alcalde, Marcel·lí Martorell i Font,**  insisteix, si aquest benefici és pogués treure, Capellades tindria igualment l’aigua més barata, en lloc això és així i s’ha de dir.

Dir que l’aigua és barata perquè al seu preu no se li aplica el benefici empresarial, no és dir tota la veritat, perquè el marge de benefici de les empreses és molt petit, si les empreses que gestionen l’aigua tenen beneficis és perquè tenen milers i milers de clients, no perquè a cada client li cobrin molts diners.

**El Sr. Àngel Soteras i Largo**  li respon que el que ell està dient és que no ha de ser més o menys, sinó que la nostra manera de gestió no és comparable a la d’altres municipis del voltant, per tant nosaltres hem de tractar sobre els nostres impostos i parlar-ne, no hem de repercutir un benefici que existeix.

**PSC**

**El Sr. Aarón Alcázar i Gutiérrez**  manifesta que la proposta de l’Alcaldia és mantenir els tributs locals tal com es van aprovar l’any passat, aquesta proposta no li sembla malament, el que si li sembla malament és que any darrera any el tema de les ordenances es tracta per part de l’equip de govern tard, i sense permetre a la resta de grups municipals el seu estudi i en conseqüència impedint la presentació de propostes i que aquestes es puguin estudiar.

Per aquest motiu demana al senyor alcalde que quan arribi el moment de proposar la modificació de la taxa de l’aigua i la de les escombraries convoqui, amb temps suficient els grups municipals de l’oposició per a l’estudi, debat i presentació de les propostes d’ordenances fiscals.

**El Sr. alcalde, Marcel·lí Martorell i Font,**  vol puntualitzar als senyor Aarón Alcázar i Gutiérrez que si altres anys hem anat més tard per aprovar les taxes, és perquè hem estat discutint sobre aquestes, i pel que fos no ens posàvem d’acord.

També hauríem de tenir en compte que hi ha dos tipus d’acord o taxes, aquells que han d’estar aprovats a 31 de desembre, però també hi ha altres taxes que les podem aprovar quan vulguem, en el decurs de l’any impositiu.

Això ja ho hem fet en altres ocasions, fa més o menys tres anys, la taxa de l’aigua es va aprovar cap al mes de febrer i es va aplicar una vegada passada la informació pública.

**Seguidament el Sr. alcalde, Marcel·lí Martorell i Font**, proposa al Ple de l’Ajuntament:

Primer.- Congelar les ordenances fiscals, és a dir no crear-ne cap nou impost, taxa, preu públic i mantenir-los amb el mateix import que l’any passat.

Segon.- Durant l’exercici 2014 es revisaran les ordenances fiscals corresponents al subministrament d’aigua i recollida d’escombraries.

**Passat a votació:**

Vots a favor Srs.:

- Grup Municipal de Convergència i Unió (CIU): Marcel·lí Martorell i Font, Bàrbara Pons i Bartrolí, Francesc Sabater i Roca, Juli Moreno i López, Anna Gabarró i Bartrolí.

Vots en contra Srs.:

- Grup Municipal de Vila de Capellades (VdC): Aleix Auber i Àlvarez; Meritxell Martínez i Masoni .

S’abstenen Srs.:

- Grup Municipal d’Esquerra Republicana de Catalunya – Acord Municipal (Esquerra-AM): Àngel Soteras i Largo, Núria Mora i Díaz i Jaume Morera i Sanahuja.

- Grup Municipal del Partit dels Socialistes de Catalunya Progrés Municipal (PSC-PM): Aarón Alcázar i Gutiérrez, Laura Rico i Callado.

1. **CANVI DE VOCALS DE LA JUNTA DE GOVERN LOCAL DE LA LLAR** **D’INFANTS “VAILETS” DE CAPELLADES.**

El Sr. alcalde, Marcel·lí Martorell i Font, dóna compte al Ple de la Corporació del cessament de la presidenta de l’AMPA de la Junta de Govern de l’Organisme Autònom Municipal Llar d’Infants Vailets.

La junta de l’AMPA d’aquest organisme ha proposat per al curs 2013-2014 el nomenament dels representants següents:

* Sr. Ivan Olvera Baena (President)
* Sra. Virginia Mellado Aguado (Vice-presidenta)

D’acord amb allò establert a l’article 9,2 dels Estatuts de l’Organisme Autònom Municipal Llar d’Infants Vailets, el Sr. alcalde, Marcel·lí Martorell i Font, proposa al Ple de la Corporació adoptar els següents acords:

PRIMER.- Cessar en el seu càrrec com a vocal de la Junta de Govern de l’Organisme Autònom Municipal Llar d’Infants Vailets la Sra. Eva Idañez Cortés, pels motius expressats en la part explicativa del present acord i, s’agraeix la seva col·laboració i dedicació per aconseguir un bon funcionament de l’escola.

SEGON.- Nomenar vocals de la Junta de Govern de l’Organisme Autònom Municipal Llar d’Infants Vailets, a proposta de l’AMPA (RE 2012/2574) a les persones següents:

* Sr. Ivan Olvera Baena Eva Idañez Cortés (President)
* Sra. Virginia Mellado Aguado (Vice-presidenta)

**Passat a votació** l’acord d’aprovació de cessament i proposta de nous vocals de la Junta de Govern de l’Organisme Autònom Municipal Llar d’Infants Vailets, resta aprovat per unanimitat dels dotze regidors assistents al Ple, dels tretze que componen de dret aquesta corporació.

1. **BASES PER A L’ATORGAMENT D’JUTS ECONÒMICS PER A LA PARTICIPACIÓ EN ACTIVITATS EXTRAESCOLARS CURS 2013/2014.**

### ***BASES PER A L'ATORGAMENT D'AJUTS ECONÒMICS PER A LA PARTICIPACIÓ EN ACTIVITATS ESPORTIVES CURS 2013/2014***

***1. Objecte de la convocatòria***

*L'objecte de la convocatòria és la concessió d'ajuts econòmics a les entitats que realitzen activitats extraescolars esportives i que hagin detectat o coneguin la situació econòmicament precària d’algun dels seus participants. Alumnes d'educació infantil de segon cicle, primària i/o secundària dels centres educatius públics i concertats de Capellades.*

*Les activitats esportives extraescolars susceptibles de ser subvencionades són les que es desenvolupen en els mateixos centres educatius a traves de les AMPA o en entitats esportives del municipi, al llarg del curs escolar 2013/2014.*

*L’ inici de l’activitat ha de ser durant el primer trimestre del curs.*

***2. Import de les beques***

*L' import dels ajuts per activitats extraescolars correspondrà al 80% de la despesa que comporta la realització de l'activitat durant el curs acadèmic i per un import màxim de 100€.*

*El límit pressupostari dels ajuts per a activitats extraescolars està previst a la corresponent partida pressupostària del pressupost de l'exercici 2013 de l’Ajuntament de Capellades. Import total 1.000€*

***3.Requisits dels aspirants***

*Poden prendre part en aquesta convocatòria els alumnes que estiguin escolaritzats en centres públics o privats concertats d'educació infantil de segon cicle, primària i secundària del municipi, empadronats a Capellades i que estiguin inscrits en activitats esportives, que s’inicien el primer trimestre del curs, d'aquests mateixos centres o en entitats esportives de la vila.*

*En tots els casos hauran de reunir com a mínim una de les condicions següents:*

*a) Que es trobin en una situació de desatenció familiar o risc social acreditada pels serveis socials de l'Ajuntament de Capellades.*

*b) Alumnes empadronats a Capellades de famílies amb dificultats econòmiques greus.*

*No es podran acollir a aquesta convocatòria els alumnes que tenen altres ajuts econòmics pel mateix concepte provinents d'aquesta o qualsevol altra administració.*

***4. Presentació de sol·licituds***

*Seran les mateixes entitats qui presentaran les sol·licituds d’ajut per als seus participants. Les sol·licituds s’adreçaran als serveis educatius de l’Ajuntament de Capellades.*

*Les sol·licituds per activitats extraescolars s'hauran de formalitzar mitjançant instància, Model 1 (que s’adjunta a aquestes bases), adreçada als Serveis Educatius de l’Ajuntament de Capellades, en el termini de 10 dies hàbils a partir de la data de publicació d’aquestes bases a la Web municipal.*

*Els Serveis Socials de l’Ajuntament de Capellades podran sol·licitar la documentació complementària que consideri oportuna per comprovar o justificar les condicions exigides.*

***5. Contingut de la sol·licitud:***

*L’entitat organitzadora de l’activitat podrà presentar el nombre de sol·licituds que cregui convenients.*

*Per formalitzar la sol·licitud caldrà emplenar les dades que es sol·liciten en el document adjunt: model 1*

*Les sol·licituds que no continguin totes les dades que es demanen podran ser desestimades.*

***6. Composició de la Comissió de valoració dels ajuts***

*Es constituirà una comissió avaluadora formada per:*

*- Regidor d’ensenyament.*

* *Treballadora social.*
* *Tècnic d’Educació.*
* *Educadora de Serveis socials*

*Secretària: una funcionària d’aquest Ajuntament.*

***7.Barem de valoració:***

*L'atorgament d'ajuts es farà mitjançant concurs de mèrits. Els aspectes a valorar per concedir els ajuts seran avaluats pels Serveis Socials municipals.*

*Aspectes a valorar:*

*a)Situació de risc social*

*Nen/a en situació d'alt risc social…………………………..........………… 5 punts*

*Nen/a en situació de desatenció familiar o risc social…………….......….3 punt*

*b) Necessitats econòmiques ...................................................................10 punts*

*Les beques s'atorgaran als alumnes que hagin obtingut la màxima puntuació. En cas d'empat, els criteris a seguir seran, en primer lloc, els alumnes que estiguin en situació de risc social i, en segon lloc, els alumnes d'edat inferior.*

*No necessàriament s'han d'atorgar tots els ajuts. Amb caràcter general no es podran atorgar ajuts als alumnes que hagin obtingut zero punts.*

*Es notificarà a cada entitat el llistat d'alumnes que han obtingut ajuts. Així mateix, els Serveis educatius de l’Ajuntament de Capellades elaborarà una llista d'alumnes sol·licitants que hagin quedat en llista d'espera. Aquesta llista estarà ordenada segons la puntuació obtinguda seguint els criteris del barem de valoració i podrà ser utilitzada en cas de baixes o renúncies.*

*L’atorgament dels ajuts es durà a terme abans del 31 de desembre de 2013*

***8.Termini i forma de justificació dels ajuts***

*Les entitats organitzadores de les activitats hauran de justificar a l’Ajuntament de Capellades la participació en les activitats extraescolars dels alumnes que han estat objecte de subvenció.*

*El 31 de desembre de 2013 finalitzarà el termini per justificar la participació dels alumnes a les activitat, si alguna entitat per qualsevol motiu no pugues presentar la justificació de l’ajut concedit, podrà sol·licitar presentar la documentació justificativa fins el dia 31 de març del 2014.*

*L' import dels ajuts que l’Ajuntament de Capellades liquidarà mai podrà superar els imports atorgats inicialment.*

*En el cas que les AMPA o entitats esportives justifiquin per un import menor a l'atorgament inicial, només es liquidarà la quantitat justificada.*

***9.Pagament***

*L’Ajuntament de Capellades farà el pagament dels ajuts als números de compte que facilitin les entitats organitzadores de les activitats.*

***10.Control de l'Administració***

*Un cop resolta definitivament la convocatòria, l’Ajuntament de Capellades es reserva el dret de sol·licitar als centres escolars la documentació que estimi convenient per tal de verificar les dades, podent procedir a la revocació parcial o total de l'ajut atorgat en cas que es detecti que en la seva concessió o justificació va concórrer l'ocultació o falsedat de les dades sol·licitades.*

***11. Obligacions del beneficiari***

***Els beneficiaris dels ajuts hauran d'acceptar i complir les condicions d'aquesta convocatòria, i no s'han de trobar en cap de les causes que impedeixen obtenir la condició de beneficiari, d'acord amb el que estableix els articles 14 i 15 de la Llei 38/2003,de 11 de novembre ,General de Subvencions.***

**El Sr. alcalde, Marcel·lí Martorell i Font, manifesta que li hagués agradat dotar aquestes bases d’ajuts per a activitats extraescolars amb un major import.**

**VdC-CUP-**

**El Sr. Aleix Auber i Àlvarez indica que està d’acord amb aquestes bases, VdC-CUP votarà a favor, però volia fer una esmena a aquestes bases que no s’acaben de llegir clarament i no s’entén si els ajuts són per als nens de les escoles o de les entitats.**

**El Sr. alcalde, Marcel·lí Martorell i Font, li respon que els ajuts són per al nens de Capellades que vulguin fer una activitat extraescolar en una entitat de Capellades.**

**L’ajut es donarà via entitat.**

**ERC**

**El Sr Àngel Soteras i Largo està d’acord amb la filosofia d’aquests ajuts i encara que les bases no estan massa clares, fan un acte de fe amb la comissió d’avaluació, tots entenem que anem a fer.**

**Entenem que l’ajut es concedeix per becar a nens i nenes que són de Capellades, però en el text, a l’article 3, ap. a) es diu:**  *Que es trobin en una situació de desatenció familiar o risc social acreditada pels serveis socials de l'Ajuntament de Capellades.,*

manca que siguin nens i nenes empadronats a Capellades, a la lletra b) d’aquest mateix article diu: *Alumnes empadronats a Capellades de famílies amb dificultats econòmiques greus.* En aquest apartat manca: b) Alumnes dels centres públics existents a Capellades ....

Tampoc queda clar qui ha de fer les justificacions si ho ha de fer l’entitat o l’escola.

El que és més preocupant, i hauríem de quedar entesos, els barems de valoració són iguals que altres convocatòries, en aquestes bases a l’article 7. Barem de valoració lletra a) consta que la valoració de risc social serà valorat pels Serveis Socials de l’Ajuntament de Capellades, però a la lletra b) consta que es valoraran les necessitats econòmiques, no consta qui les valorarà.

**El Sr. alcalde, Marcel·lí Martorell i Font,**  indica que la naturalesa econòmica també les haurien de valorar els Serveis Socials de l’Ajuntament de Capellades.

El Sr. alcalde, Marcel·lí Martorell i Font, proposa que el proper any i tenint com a base aquest document es tracti entre els grups municipals la concessió d’aquests ajuts per a activitats extraescolar, per als nens i nenes dels centres d’educació públics de Capellades, inclús que en la comissió informativa en què es tractin aquestes bases estigui present el tècnic dels serveis educatius o una assistenta social per informar més àmpliament a tots els regidors.

**El Sr. Àngel Soteras i Largo**  proposa modificar l’art. 8 en el sentit que la justificació no ha d’estar limitada als centres escolars sinó a qualsevol entitat que organitzi aquestes activitats.

Altre punt a aclarir és el termini de justificació, anem tard, l’activitat s’havia d’haver iniciat el primer trimestre de curs, si les bases s’aproven el novembre és molt difícil poder justificar aquests ajuts.

Es proposa ampliar, pel qui ho sol·liciti, el termini de justificació dels ajuts per a activitats extraescolars es podrà prorrogar fins al 31 de març del 2014.

**PSC**

**El Sr. Aarón Alcázar i Gutiérrez**  manifesta que el grup municipal PSC votarà a favor perquè, a pesar de la confusió existent en el redactat de les bases són beneficioses per al nostre municipi.

El Sr. Marcel·lí Martorell i Font indica que es demanarà als serveis educatius que modifiquin el redactat de les bases proposades de conformitat amb el que consta en aquest acord.

**Seguidament el Sr. alcalde, Marcel·lí Martorell i Font**, proposa al Ple de la Corporació:

### 1r.- Aprovar les “**BASES PER A L'ATORGAMENT D'AJUTS ECONÒMICS PER A LA PARTICIPACIÓ EN ACTIVITATS ESPORTIVES CURS 2013/2014”, amb el text que consta en aquest acord.**

2n.- Publicar a la Web municipal.

### Passades a votació les “**BASES PER A L'ATORGAMENT D'AJUTS ECONÒMICS PER A LA PARTICIPACIÓ EN ACTIVITATS ESPORTIVES CURS 2013/2014” són aprovades per la unanimitat dels dotze regidors assistents al Ple, dels tretze que componen de dret aquesta corporació**

1. **TEMA D’URGÈNCIA.— MANIFEST INSTITUCIONAL 25 DE NOVEMBRE DE 2013: “DIA INTERNACIONAL PER A L’ELIMINACIÓ DE LA VIOLÈNCIA ENVERS LES DONES”.**

***MANIFEST INSTITUCIONAL: DIA INTERNACIONAL PER A L’ELIMINACIÓ DE LA VIOLÈNCIA ENVERS LES DONES***

*Avui, 25 de novembre, les administracions i la societat civil tornem a aplegar-nos per fer públic, una vegada més, el nostre rebuig a la violència masclista, i per manifestar fermament i amb claredat la voluntat i la intenció de seguir treballant fins eradicar-la. Volem condemnar enèrgicament l’assassinat de dones per actituds masclistes, tant a Catalunya com arreu del món, i mostrar la nostra repulsa davant totes les manifestacions de violència, física, psicològica, econòmica, social o estructural, que impedeixen a les dones poder tenir garantits els seus drets com a ciutadanes.*

*La nostra crida, el nostre refús i el nostre condol volen anar més enllà de les víctimes mortals, sens dubte la cara més crua i devastadora de la violència masclista, i apel·lar totes aquelles manifestacions i comportaments que atempten contra la integritat física i psicològica de les dones, pel simple fet d’haver nascut dones. Vulnerar els drets de les dones, més enllà de la injustícia i la crueltat, representa un gran impediment per assolir la democràcia plena, la pau, el desenvolupament i el dret d’exercir la ciutadania.*

*Val a dir que la societat catalana ha avançat i ha de continuar fent-ho. Fa anys que vàrem començar a caminar amb passes molt fermes a fi d’eradicar la violència envers les dones, i des d’aleshores, que no ens hem aturat. La nostra societat ha situat la violència masclista a l’agenda política del país. Cal esmentar que, més enllà de la Llei del dret de les dones a eradicar la violència masclista, dels plans i programes específics, dels coneixements i la recerca, i dels i les professionals, la societat catalana disposem de voluntat, tenacitat i fermesa. La voluntat política del Govern de la Generalitat, dels ajuntaments i les diputacions, però també la tenacitat i la fermesa de la societat civil organitzada, de les entitats i associacions de dones, i de totes aquelles persones que individualment treballen de forma incansable per assolir aquesta fita.*

*Podem dir, doncs, que hem pres consciència del significat de la violència masclista i hem esmerçat grans esforços per donar-ne compte.*

*Tot i la feina duta a terme, som conscients que la violència masclista té les arrels, en models i estereotips que rauen en l’imaginari col·lectiu. En un sistema de valors i rols de gènere que ens fa acceptar com a vàlids uns arquetips i una jerarquia de subordinacions que no només no es corresponen a la realitat, sinó que, per una banda, silencien les dones i en limiten els sabers, les capacitats i el talent, i per una altra, condicionen i limiten la capacitat de ser homes i de viure una masculinitat no violenta, receptiva, activa i de respecte cap a l’altre sexe. És per això que es fa necessari seguir treballant i invertint esforços en la prevenció i la sensibilització social. La violència, en totes les seves manifestacions, és una conseqüència de les desigualtats reals, per tant som conscients que l’única manera d’aconseguir una societat sense violència és fer una aposta clara per les polítiques d’igualtat que permetran a dones i homes concebre un pacte social i democràtic basat en el respecte, l’equitat i la justícia social. Som conscients que aquest pas el podem aconseguir amb l’educació i els coneixements que són eines que ens permetran, en un futur, construir relacions sense subordinacions ni violència.*

*A dia d’avui, tenim a l’abast els instruments necessaris i imprescindibles per construir una societat més justa i igualitària, lliure de violència. Durant els darrers anys, amb la implicació de totes les administracions i els agents socials, hem avançat molt en la coordinació i el treball conjunt de totes les institucions i en el desplegament d’una xarxa de recursos i serveis especialitzats a tot el territori per tal de posar a l’abast de les dones en situacions de violència masclista i els seus fills i filles instruments d’atenció, assistència, protecció i recuperació. Cal seguir avançant en aquesta línia i, molt especialment, cal fer un esforç per aproximar aquests serveis a les dones i també a la societat en general perquè en facin ús sempre que ho consideri escaient. Hem de posar en marxa tots els mecanismes que siguin necessaris per tal que tothom sàpiga on pot adreçar-se en cas de detectar una possible situació de violència masclista i poder actuar així de manera preventiva, perquè hem constatat que tota la societat, i molt especialment l’entorn més proper a les dones, juga un paper fonamental en la detecció i prevenció de possibles episodis de violència; cal que totes i tots ho tinguem present i en siguem conscients.*

*És ben sabut que vivim moments difícils, però és necessari fer palès que les polítiques per a la igualtat d’oportunitats entre dones i homes i l’abordatge de la violència masclista són innegociables i imprescindibles. Les institucions catalanes tenen per objectiu garantir el benestar, la qualitat de vida i el dret a viure lliurement. És per això que, enmig d’uns temps convulsos, no ens podem permetre escatimar voluntats i no podem permetre que la violència masclista torni a casa, invisible i fonedissa, que es perpetuï en silenci mentre segueix atemptant contra el dret a la vida i, en general, contra els drets humans.*

*És per tot això, que en el marc d’aquesta diada, totes i tots nosaltres volem renovar i refermar el nostre compromís. Seguirem treballant per construir una nova cultura on les relacions es basin en la igualtat i el respecte, seguirem endavant fins assolir una societat més igualitària, formada per dones i homes lliures.*

**Passat a votació** el manifest institucional 25 de novembre de 2013: “DIA INTERNACIONAL PER A L’ELIMINACIÓ DE LA VIOLÈNCIA ENVERS LES DONES” resta aprovat per la unanimitat dels dotze regidors assistents al Ple, dels tretze que componen de dret aquesta corporació.

1. **PRECS I PREGUNTES.**

**Cementiri**

**El Sr. alcalde, Marcel·lí Martorell i Font,**  informa al Ple que la setmana passada es va reunir amb els afectats per l’enderrocament d’una filera de nínxols al cementiri municipal, i els va comunicar que vist que no existeix consens quant a l’eliminació d’aquests nínxols de moment aquests no se’n derrocaran.

Van comunicar a les famílies afectades que es modificaria el projecte d’ampliació del cementiri municipal.

La intenció de l’equip de govern és portar aquesta proposta a l’ordre del dia del proper Ple, que serà el 19 de desembre.

**C/ del Pilar**

**El Sr. alcalde, Marcel·lí Martorell i Font,**  indica que ara per ara no hi ha cap problema amb la zona de vianants del c/ del Pilar, ara aquesta zona està senyalitzada, per manca de recursos, amb tanques, i més endavant en el proper exercici buscarem una solució definitiva, que sigui més estètica i pràctica per la senyalització d’aquesta zona de vianants.

**Desfibril·lador**

Es passarà més informació sobre aquest aparell, hem tingut contactes amb Aquasos, tenim una altra formula intermitja que l’altre dia no us vam dir, perquè no disposàvem d’ella, properament us facilitarem aquest informe.

**Comptes Festa Major 2013**

A grans traços:

|  |  |
| --- | --- |
| Despesa ajuntament | 27.203,00 € |
| Ingressos | 19.622,00 € |
| Cost ajuntament | 7.581,00 € |

Intervencions de la Festa Major:

**VdC**

**El Sr. Aleix Auber i Àlvarez**  es queixa que hi ha una instància de la Festa Major que no s’ha contestat.

La ciutadania d’aquest poble presenta instàncies i no se li respon o se li respon a llarg termini.

Hi ha una instància que demana els comptes de la Festa Major, han passat uns mesos i no s’ha contestat aquesta instància, vol saber si s’estan retenint les respostes als ciutadans, com és el cas d’aquelles instàncies que presenten sobre temes que interessen als ciutadans i que en ocasions ens traslladen.

Quant als números de la Festa Major, els 27.203 € tripliquen la quantitat que es va pressupostar per la Festa Major.

**El Sr. alcalde, Marcel·lí Martorell i Font,**  no està d’acord amb l’afirmació del Sr. Aleix Auber i Àlvarez de què l’Ajuntament no contesta les instàncies que es presenten ja que aquestes es contesten amb una certa normalitat.

Potser si que hi ha alguna instància que no l’hem respost, la instància de què parla el regidor Aleix Auber i Àlvarez si és la que li sembla que és, el que s’ha fet és fer venir a l’entitat per resoldre els temes en qüestió.

Quant a la Festa Major, primer toca parlar amb els regidors i després amb el que estigui interessat se li explica, no hi ha cap problema.

**El Sr. Aleix Auber i Àlvarez**  indica que en tot cas a aquesta persona se li hauria de dir que aquesta informació la rebrà més tard,

**El Sr. alcalde, Marcel·lí Martorell i Font,**  li respon que en aquest sentit s’ha contestat a la persona que ha demanat informació sobre els comptes de la Festa Major, indicant-li que una vegada informat el Ple sobre aquests comptes se li comunicarà.

**El Sr. Aleix Auber i Àlvarez**  diu que parla d’altres instàncies, que no s’ha contestat una instància sobre parcs i jardins presentada per pares i mares de Capellades, que fan una sèrie d’observacions, de la que ells tenen constància.

En aquesta instància es recullen una sèrie de propostes, que haurien d’estudiar tots els partits.

Quant a certes actuacions sobre l’arbrat del poble, el grup municipal VdC-CUP, quant a seguretat dels treballadors que poden els arbres no es compleixen les mesures de seguretat, voldria fer arribar aquesta queixa, fer constància i recordar episodis passats en els que algun treballador s’ha fet mal.

No s’estan complint les mesures de seguretat adequades i l’Ajuntament hauria de controlar aquesta situació.

**La Sra. Bàrbara Pons i Bartrolí,**  li respon que la brigada està al cas i protegeix als seus treballadors.

**Inundacions baixos Ajuntament**

**El Sr. alcalde, Marcel·lí Martorell i Font,**  informa a Ple que aquest cap de setmana s’ha inundat la planta baixa de l’Ajuntament i ens hem quedat sense servidor, i no s’ha pogut donar serveis fins ahir.

**C/ PAPERES**

**EL Sr. alcalde, Marcel·lí Martorell i Font,**  indica que el C/ Antoni Maria Claret, s’ha trobat una bòfia en el ferm que està arranjant la brigada, aquestes urgències no ens permeten fer altres coses, portem uns dies ocupant-nos d’això.

**ERC**

Quant a la instància presentada per un ciutadà preguntant sobre les despeses de la Festa Major, és cert que se li ha respòs dient que la informació que demanava es donaria a la Comissió Informativa del 20 de novembre, cosa que no va passar, si diem a la gent que en tal data es passaran més dades i es compartirà amb la resta de partits, no ho diguem si no ho sabem del cert, ja que llavors la pressió de la resposta es passa a l’oposició.

Ara que s’ha dit que les dades es donarien el dia 20 de novembre que se’ls contesti i que altres vegades se’ls hi digui la data quan se sàpiga de cert.

**Vorera C/ Santa Dorotea**

**El Sr. Àngel Soteras i Largo**  demana que és urgent el rebaix de la vorera del C/ Santa Dorotea pujant per l’esquerra perquè les arrels dels arbres han rebentat la vorera, á una zona fosca amb contenidors.

Lo mateix passa a l’entrada de les escoles, a la part del C/ del Carme.

Demana l’arranjament de la vorera del C/ Santa Dorotea pel perill que representa per als vianants i l’arranjament de la vorera c/ del Carme per la seguretat dels nens/nenes de l’escola en estar rebentada la vorera a l’entrada de l’escola.

**El Sr. alcalde, Marcel·lí Martorell i Font**  li respon que ara s’està reparant al C/ Paperers, per la seguretat dels vehicles que circulen en aquesta zona.